Toeter: Die eerste Afrikaanse sosialemedia-platformSkermskoot uit die video ‘n Video volg onderaan die berig. Die eerste Afrikaanse sosialemedia-platform, toeter, is Donderdag bekend gestel. “Marknavorsing dui daarop dat toeter ‘n raakvat potensiaal van een miljoen gebruikers het met ‘n ooreenkomstige maatskappywaarde van R450 miljoen,” het Frans Roelofse, stigter van toeter, gesê. “Ons is baie opgewonde om toeter voor te stel aan almal wat Afrikaans se belange op die hart dra.” Roelofse sê hulle het hard gewerk om ‘n platform te skep wat nie net kan kers vashou by sy Engelse eweknieë nie, maar selfs die stof in hul oë kan skop in terme van gebruiksgemak en slim funksionaliteit. “Die voordeel van toeter is sy eksklusiwiteit aan die Afrikaanssprekende taalgemeenskap,” meen Roelofse. “Die platform gaan ‘n magdom geleenthede en innoverings meebring in sy rol as onder meer ‘n advertensiemedium vir die Afrikaanse sakesektor en kommunikasiemiddel vir skole, leerders en studente.” ‘n Slimfoon-toepassing sal glo binne die volgende paar weke sy verskyning maak. Besoek www.toeter.com om te registreer en te begin toet!